Uprava Zagrebačkog holdinga, ali i politički saveznici gradonačelnika Milana Bandića u Gradskoj skupštini uporno opovrgavaju da će Čistoća biti privatizirana. Kao budućnost otpada vide koncesije, koje predviđa Zakon o gospodarenju otpadom, no detaljne informacije o koncesijskom modelu zasad je nemoguće doznati.

Imaju svu opremu

Vrlo je vjerojatno da će otpadom u Zagrebu zavladati tvrtka C.I.O.S., čiji je vlasnik Petar Pripuz, jer to je jedina tvrtka koja se ozbiljno bavi otpadom i zadovoljava uvjete.

Pitanje je samo hoće li posao dijeliti s Čistoćom ili će je preuzeti. Koncesije predviđaju da se grad podijeli na područja te da pojedina tvrtka preuzme zbrinjavanje otpada za određen dio, no jednako tako to može značiti da koncesionar preuzima i Čistoću. Takav je model bio u Jastrebarskom gdje je tvrtka Eko-Flor prije dvije godine preuzela opremu i radnike Komunalnog poduzeća. Eko-Flor je povećao cijenu odvoza smeća te je u međuvremenu financijski propao pa ga je posredno kupila tvrtka C.I.O.S. Kupili su i Održivi razvoj te postali vlasnici sustava za mehaničko-biološku obradu otpada koji je imala varaždinska T7 grupa.

U vlasništvu C.I.O.S.-a su i talionica aluminija i ljevaonica čelika u Sisku koje mogu služiti za spaljivanje otpada te reciklažni centar CE-ZA-R.

Prema informacijama ljudi koji se bave zbrinjavanjem otpada još jedino Drava International iz Osijeka, čiji je direktor Zvonko Bede, može konkurirati u ozbiljnom zbrinjavanju otpada, no pitanje je koji će uvjeti biti postavljeni pri davanju koncesije.

Pitanje cijene otvoreno

– Komunalni otpad logičan je slijed razvoja i u skladu je sa strateškim smjernicama usvojenima na najvišoj razini C.I.O.S. grupe. Odluka o sudjelovanju u mogućoj privatizaciji Čistoće iz Zagreba može biti donesena samo na temelju detaljnih analiza. Nikad ne ulazimo “napamet” u nove projekte. Ako Čistoća Zagreb bude predmet privatizacije, pratit ćemo taj projekt.

Ako C.I.O.S. grupa odluči dubinski snimiti Čistoću pa se natjecati za kupnju i na kraju kupi Čistoću, vjerujemo da će je znatno modernizirati i podići stupanj iskorištavanja skupljenog otpada – odgovorili su nam iz C.I.O.S.-a. Što se tiče cijene odvoza otpada, u Zagrebu se ne mora ponoviti slučaj iz Jastrebarskog. No, tada Grad mora pri raspisivanju natječaja unaprijed definirati cijenu koju će koncesionar prihvatiti.

>>Radnici Čistoće: Kakva nas sudbina čeka?